|  |
| --- |
| Tlačová správa |

**Nezodpovední vodiči ohrozujú (aj) chodcov s bielou palicou**

**15. októbra si svet pripomína význam bielej palice v živote ľudí so zrakovým postihnutím. Pri príležitosti Svetového dňa bielej palice organizuje Únia nevidiacich a slabozrakých Slovenska (ÚNSS) v spolupráci s Prezídiom Policajného zboru dopravno-preventívnu akciu Deň bielej palice. V Bratislave a Banskej Bystrici sa so zástupcami Mestskej polície pozrie aj na architektonické bariéry.**

Na cestách budú figuranti, zapisovatelia, či informátori spolu s policajnými hliadkami 13. októbra. „Cieľ 13. ročníka našej spoločnej aktivity zostáva nezmenený, upriamiť pozornosť širokej verejnosti, no najmä vodičov, na chodcov s bielou palicou, a tým zvyšovať ich bezpečnosť v cestnej premávke. Zároveň chceme upozorniť na význam bielej palice v živote človek so zrakovým postihnutím, a zvýšiť tak počet aktívnych a hrdých užívateľov tejto nesmierne dôležitej pomôcky, ktorú zatiaľ žiadna technologická novinka neprekonala,“ hovorí **Branislav Mamojka, predseda ÚNSS**. Na chodcov s bielou palicou myslí aj zákon o cestnej premávke. Konkrétne sú zadefinovaní v § 4 ods. 1, písm. e) zákona č. 8/2009 Z. z.„Práve v tejto časti sa hovorí o tom, že vodič je povinný dbať na zvýšenú opatrnosť voči cyklistom a chodcom, najmä deťom, osobám so zdravotným postihnutím, osobitne voči osobám, ktoré používajú bielu palicu a starým osobám,“ dopĺňa **plk. Tomáš Vrábel, riaditeľ Odboru dopravnej polície Prezídia Policajného zboru**.

Dopravno-preventívna akcia bude prebiehať štandardným spôsobom ako po minulé roky. Policajné hliadky budú spolu s figurantmi ÚNSS situáciu pozorne sledovať na 42 priechodoch v 37 mestách Slovenska. „Z našich štatistík vyplýva, že príčinou žiadnej dopravnej nehody nebola osoba s bielou palicou. Zodpovednosť je teda plne v rukách vodičov. Napokon, aj pravidelné výsledky Dňa bielej palici dokazujú, že je neustále dôležité pripomínať vodičom, ako správne zareagovať na chodca s bielou palicou signalizujúceho záujem prejsť cez priechod pre chodcov,“ konštatuje plk. Tomáš Vrábel. V prípade, že vodič signalizáciu chodca s bielou palicou odignoruje, hliadka ho v Deň bielej palice zastaví a informátor Únie nevidiacich a slabozrakých Slovenska mu vysvetlí správny postup, aby viac nepochybil. Vodičov, ktorí na signalizáciu zareagujú správne odmenia symbolickým voňavým autíčkom.

Po pandemickej prestávke sa v rámci Dňa bielej palice vracia aj druhá línia tejto aktivity, a tou je mapovanie porušovania Vyhlášky č. 532/2002 Z. z. Hliadky Mestskej polície v Bratislave i Banskej Bystrici sa zamerajú na prekážky na reliéfnych orientačných prvkoch, teda tzv. umelých vodiacich líniách, varovných a signálnych pásoch v uliciach i obchodných centrách. „Vodičov i šoférky vídame zaparkovať auto na nepredvídateľných miestach na chodníkoch, v peších zónach a, dokonca, aj na vodiacich líniách. Mnohé prevádzky na vodiace línie umiestňujú reklamné pútače. Voči vodičom či majiteľom obchodov však nebudeme represívni, ale spolu s odborným pracovníkom Únie nevidiacich a slabozrakých Slovenska ich upozorníme na dôležitosť týchto línií pre ľudí so zrakovým postihnutím,“ vysvetľuje **Peter Borko, vedúci Oddelenia komunikácie Mestskej polície hlavného mesta SR Bratislavy**. Trvalým problémom mnohých miest sú elektrické kolobežky. „Nevhodne zaparkované kolobežky sú komplikáciou nielen pre ľudí so zrakovým postihnutím, ale aj pre mamičky s kočíkmi a seniorov. Počas Dňa bielej palice budeme užívateľov upozorňovať, ako môže nesprávne zaparkovanie zariadenia sťažiť život mnohým ľuďom. Pritom k náprave stačí málo, rešpektovať iných a stanovené pravidlá,“ dopĺňa P. Borko.

**Kompletný zoznam zapojených miest i priechodov je k dispozícii na webovej stránke Únie nevidiacich a slabozrakých Slovenska (v sekcii AKTUÁLNE). Výsledky dopravno-preventívnej akcie Deň bielej palice bude zverejnený 13. októbra 2022 po 19:00 hodine na** [**www.unss.sk**](http://www.unss.sk)**.**

Partner: **Nadácia Allianz**

Mediálny partner: **Zelená vlna RTVS**

**Únia nevidiacich a slabozrakých Slovenska** je občianske združenie, ktorého členmi sú nevidiaci a slabozrakí ľudia, ich priaznivci, priatelia a rodičia. V súčasnosti má takmer 2 800 členov združených v 52 základných organizáciách. Svoje služby, poradenstvo a aktivity poskytuje ľuďom so zrakovým postihnutím v každom kraji Slovenska bezplatne. Únia nevidiacich a slabozrakých Slovenska vznikla v roku 1990. [www.unss.sk](http://www.unss.sk)

**Kontakt:**

Eliška Fričovská, PR manažérka ÚNSS

Tel.: 02/69 20 34 21, 0911 496 629

e-mail: fricovska@unss.sk